b'\n_START_ARTICLE_\nSonar (festivalis)\n_START_PARAGRAPH_\nSonar (isp. S\xc3\xb3nar) - kasmetinis progresyvios muzikos bei vaizdo festivalis, vykstantis Barselonoje (Ispanija)._NEWLINE_Sonar t\xc4\x99siasi tris dienas ir naktis, o prasideda da\xc5\xbeniausiai bir\xc5\xbeelio tre\xc4\x8dios savait\xc4\x97s ketvirtadien\xc4\xaf. Festivalio metu \xc5\xbei\xc5\xabrovai ir klausytojai gali pamatyti naujus perspektyvius muzikos atlik\xc4\x97jus. Sonar taip pat yra reik\xc5\xa1minga judrios publikos, populiari\xc5\xb3 atlik\xc4\x97j\xc5\xb3 ir didel\xc4\x99 \xc4\xaftak\xc4\x85 turin\xc4\x8di\xc5\xb3 muzikos ir \xc5\xa1iuolaikini\xc5\xb3 men\xc5\xb3 profesional\xc5\xb3 susitikimo vieta.\n_START_SECTION_\nSonar diena\n_START_PARAGRAPH_\nSonar dienos renginiai vyksta Barselonoje, \xc5\xa0iuolaikin\xc4\x97s Kult\xc5\xabros Centre (CCCB) ir \xc5\xa0iuolaikini\xc5\xb3 Men\xc5\xb3 Muziejuje (MACBA). Programa paprastai prasideda apie vidurdien\xc4\xaf ir t\xc4\x99siasi iki 10 val. vakaro._NEWLINE_Sonar diena apima gyvo garso koncertus, disk\xc5\xbeok\xc4\x97j\xc5\xb3 pasirodymus, plok\xc5\xa1teli\xc5\xb3, knyg\xc5\xb3, vaizduojamojo meno k\xc5\xabrini\xc5\xb3 muges, kin\xc4\x85. Sonar kine paprastai rodomi filmai, sukurti nuo XX a. 10-o de\xc5\xa1imtme\xc4\x8dio iki \xc5\xa1i\xc5\xb3 laik\xc5\xb3.\n_START_SECTION_\nSonar naktis\n_START_PARAGRAPH_\nNaktiniai Sonar renginiai vyksta ne Barselonos centre, o u\xc5\xbemiestyje, tod\xc4\x97l visad suorganizuojami special\xc5\xabs autobusiukai, nuve\xc5\xbeantys festivalio dalyvius \xc4\xaf mil\xc5\xbeini\xc5\xa1k\xc4\x85 veiksmo viet\xc4\x85. Sonar nakties \xc4\xafvykiai rengiami 4 erdv\xc4\x97se, kuriose pasirodo pasi\xc5\xbeym\xc4\x97j\xc4\x99 vietiniai ir tarptautiniai elektronin\xc4\x97s muzikos atlik\xc4\x97jai. Kiekvien\xc4\x85 nakt\xc4\xaf platesnio \xc5\xa1oki\xc5\xb3 muzikos spektro vaizdo menininkai ir did\xc5\xbe\xc4\x97jai d\xc5\xbeiugina publik\xc4\x85 4 skirtingose zonose. Sonar naktis u\xc5\xbeima didesn\xc4\xaf nei 10 t\xc5\xabkst. kvadratini\xc5\xb3 metr\xc5\xb3 plot\xc4\x85, paskirstyt\xc4\x85 ir u\xc5\xbedarom, ir atvirom erdv\xc4\x97m.\n_START_SECTION_\nSonar istorija\n_START_PARAGRAPH_\n1993 metais Barselonoje buvo surengtas pirmasis Sonar festivalis. Visgi festivalis tai buvo minimalus - organizatoriai broliai Juan ir Rodrig Pelloni sureng\xc4\x97 vos per 100 \xc5\xbemoni\xc5\xb3 sutraukus\xc4\xaf vakar\xc4\x97l\xc4\xaf po atviru dangumi. \xc4\xae pirm\xc4\x85j\xc4\xaf Sonar vyko tik keli atlik\xc4\x97jai, o ir tie patys buvo vietiniai broli\xc5\xb3 draugai. Bet pirmasis Sonar buvo vyk\xc4\x99s, broliai u\xc5\xbesi\xc4\x97m\xc4\x97 reklama, ir kitais metais pavyko surengti jau didesn\xc4\xaf rengin\xc4\xaf bei netgi pakviesti sve\xc4\x8di\xc5\xb3 i\xc5\xa1 u\xc5\xbesienio. Taip Sonar po truput\xc4\xaf populiar\xc4\x97jo, po truput\xc4\xaf did\xc4\x97jo tiek jame dalyvavusi\xc5\xb3 atlik\xc4\x97j\xc5\xb3, tiek pa\xc4\x8di\xc5\xb3 besilinksminan\xc4\x8di\xc5\xb3j\xc5\xb3 skai\xc4\x8dius. Galiausiai \xc4\xaf Sonar imta kviesti ir pasaulinio garso \xc5\xbevaig\xc5\xbedes - tokias kaip Pet Shop Boys ar The Chemical Brothers. Dabar \xc4\xaf Sonar festival\xc4\xaf kasmet suplaukia per keliasde\xc5\xa1imt t\xc5\xabkstan\xc4\x8di\xc5\xb3 \xc5\xbemoni\xc5\xb3 i\xc5\xa1 viso pasaulio, o pats festivalis vis i\xc5\xa1 naujo nustebina atlik\xc4\x97j\xc5\xb3 kokybe ir gausa. Ypa\xc4\x8d populiar\xc4\x97jant ir gaus\xc4\x97jant \xc4\xafvairiems festivaliams, Sonar tarp j\xc5\xb3 u\xc5\xbeima vienas geriausi\xc5\xb3 pozicij\xc5\xb3.\n_START_SECTION_\nSonar 2007\n_START_PARAGRAPH_\n14-asis Sonar festivalis vyko 2007 met\xc5\xb3 bir\xc5\xbeelio 14-16 dienomis. Naktin\xc4\x97 \xc5\xa1vent\xc4\x97 buvo atidaryta \xe2\x80\x9eI\xc5\xa1kilmingu \xc4\xafvykiu - instrumentiniu \xc5\xa1ou\xe2\x80\x9c kartu su Beastie Boys. Bruklino trijul\xc4\x97 pad\xc4\x97jo \xc4\xaf \xc5\xa1al\xc4\xaf mikrofonus, ir susitelk\xc4\x97 ties eruditi\xc5\xa1ka funk, bossa nova, d\xc5\xbeiazo ir elektronine muzika. T\xc4\x85 pa\xc4\x8di\xc4\x85 nakt\xc4\xaf daug \xc5\xa1nek\xc5\xb3 bei d\xc5\xbeiaugsmo \xc5\xa1\xc5\xabksni\xc5\xb3 susilauk\xc4\x97 ir techno perliuko James Holden gyvas pasirodymas._NEWLINE_Penktadien\xc4\xaf koncert\xc5\xb3 centre buvo Alexander Annex ir Mira Calix bei Francesco Tristano Schlim\xc3\xa9 ir Fernando Coronos dueatai. Abiejuose koncertuose fig\xc5\xabravo fortepijono garsai, o i\xc5\xa1gaunama muzika buvo ka\xc5\xbekur tarp elektronikos ir klasikos._NEWLINE_Ry\xc5\xa1kiausias \xc5\xa1e\xc5\xa1tadienio momentas - reperio Mala Rodr\xc3\xadguez ir reggae specialist\xc5\xb3 Calle 13 lotyni\xc5\xa1kais rimtais pulsuojantis duetas._NEWLINE_\xc5\xa0iame festivalyje pasirod\xc4\x97 ir daug kit\xc5\xb3 d\xc4\x97mesio nestokojan\xc4\x8di\xc5\xb3 atlik\xc4\x97j\xc5\xb3: Ricardo Villalobos, Richie Hawtin, Luciano, Radio Slave, Justice, Digitalism, Miss Kittin, Matthew Dear, Simian Mobile Disco.'